ΓΡΑΠΤΗ ΕΡΩΤΗΣΗ P-3785/00

υποβολή: Neil MacCormick (Verts/ALE) προς την Επιτροπή

(29 Νοεμβρίου 2000)

Θέμα: Πρόοδος κατά την εφαρμογή των οδηγιών 91/628/ΕΟΚ, 95/29/ΕΚ και 70/156/ΕΟΚ

Θα ήθελα να παρακαλέσω την Επιτροπή να με ενημερώσει σχετικά με την πρόοδο που έχει σημειωθεί όσον αφορά την εφαρμογή των οδηγιών 91/628/ΕΟΚ(1) και 95/29/ΕΚ(2) για τη μεταφορά ζώντων ζώων και της οδηγίας 70/156/ΕΟΚ(3) για τις τεχνικές προδιαγραφές που ισχύουν για τα οχήματα με κινητήρα και τα ρυμουλκούμενά τους που χρησιμοποιούνται για τη μεταφορά ζώων καθώς και σχετικά με τον τρόπο με τον οποίο η εφαρμογή των εν λόγω οδηγιών ενδέχεται να επηρεάσει τη γεωργία στη Σκωτία.

(1) ΕΕ L 340 της 11.12.1991, σελ. 17.

(2) ΕΕ L 148 της 30.6.1995, σελ. 52.

(3) ΕΕ L 42 της 23.2.1970, σελ. 1.

Απάντηση του κ. Byrne εξ ονόματος της Επιτροπής

(8 Ιανουαρίου 2001)

Όλα τα κράτη μέλη έχουν μεταφέρει στην εθνική τους νομοθεσία την οδηγία 91/628/ΕΚ του Συμβουλίου της 19ης Νοεμβρίου 1991 όπως τροποποιήθηκε από την οδηγία 95/29/ΕΚ του Συμβουλίου της 29ης Ιουνίου 1995 σχετικά με την προστασία των ζώων κατά τη μεταφορά.

Η Επιτροπή σχεδιάζει για το άμεσο μέλλον ένα σημαντικό αριθμό πρωτοβουλιών με στόχο τη βελτίωση της κατάστασης.

Η Επιτροπή έχει εγκρίνει πρόσφατα έκθεση προς το Συμβούλιο και το Κοινοβούλιο για την πείρα που έχουν αποκτήσει τα κράτη μέλη από την εφαρμογή της οδηγίας για την προστασία των ζώων κατά τη μεταφορά(1) και για πιθανές βελτιώσεις στο κανονιστικό πλαίσιο της Κοινότητας.

Βάσει της οδηγίας 70/156/ΕΟΚ του Συμβουλίου της 6ης Φεβρουαρίου 1970 περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκούμενων τους, όπως τροποποιήθηκε τελευταία από την οδηγία 2000/40/ΕΚ του Κοινοβουλίου και του Συμβουλίου της 26ης Ιουνίου 2000(2), έχει συνταχθεί και διαβιβαστεί πρόταση(3),το 1997, στο Κοινοβούλιο και στο Συμβούλιο για τον καθορισμό των τεχνικών απαιτήσεων όσον αφορά την κατασκευή μηχανοκίνητων οχημάτων και των ρυμουλκούμενων τους που προορίζονται για την μεταφορά ορισμένων ειδών ζώων. Με βάση το άρθρο 95 (πρώην άρθρο 100α) της συνθήκης ΕΚ, η πρόταση προσδιορίζει, μεταξύ άλλων, την κατάλληλη μελέτη και κατασκευή του διαμερίσματος φόρτωσης και των χωρισμάτων του, την προστασία των ζώων με οροφή μονωμένη και στεγανή, τα κεκλιμένα επίπεδα φόρτωσης και εκφόρτωσης, τους ενδιάμεσους ορόφους, τη εγκεκριμένη πρόσβαση για επιθεώρηση, τις κατάλληλες διατάξεις αερισμού και την αποτελεσματικότητα των φωτεινών πηγών στο διαμέρισμα φόρτωσης.

Η συμφωνία με τις εν λόγω τεχνικές προδιαγραφές θα εξασφαλίσει ελεύθερη κυκλοφορία των οικείων οχημάτων εντός της εσωτερικής αγοράς της Κοινότητας. Επομένως, όταν ένα όχημα λάβει έγκριση σύμφωνα με την εν λόγω οδηγία, τα κράτη μέλη δεν θα είναι σε θέση να απαγορεύουν στους κατασκευαστές να το θέτουν προς πώληση, ούτε να αρνούνται την έκδοση άδειας και θέσης σε κυκλοφορία για λόγους που σχετίζονται με την κατασκευή του όσον αφορά την μεταφορά των ζώων.

Μετά από πρώτη ανάγνωση στο Κοινοβούλιο, όπου κατατέθηκαν 24 τροποποιήσεις, το Συμβούλιο θα πρέπει να συμφωνήσει για κοινή θέση.

Όσον αφορά τα αποτελέσματα των εν λόγω μέτρων στην γεωργία στη Σκοτία, η Επιτροπή δεν είναι ενήμερη για παράγοντες που ενδεχομένως να οδηγήσουν σε επιπτώσεις διαφορετικές από αυτές που παρατηρήθηκαν αλλού στην Κοινότητα.

(1) COM(2000)809 τελικό.

(2) ΕΕ L 203 της 10.8.2000.

(3) ΕΕ C 290 της 24.9.1997.